Alfred Eriksen
Store norske leksikon,Historie,Norsk og nordisk historie,Norges historie,Norges historie fra 1884 til 1940
Alfred Eriksen var ein norsk prest og politikar. Eriksen starta avisa Nordlys i 1902 og stod som redaktør til 1911. Han var stortingsrepresentant frå 1903 til 1912 for Arbeidarpartiet, men vart ekskludert av partiet i 1912 fordi han oppmoda om å stemme på Riksmålsforbundet ved stortingsvalet.
Politisk karriere Eriksen var dr.philos. og vart sokneprest i Karlsøy i Troms i 1891. Han var opphavleg radikal venstremann, men slutta seg seinare til Arbeidarpartiet, likevel utan nokon gong å bli eigentleg sosialist. I 1902 byrja han å gi ut avisa Nordlys, som han redigerte til 1911. Han stifta i 1902 Tromsø amts arbeiderforening og vart i 1903 valde til Stortinget.Han gjorde seg med ein gong noterte som ein av Stortingets mest slagferdige debattantar og som ei framifrå agitatorisk kraft. Eriksen hadde vanskeleg for å underordne seg partidisiplinen, og då han i 1910 flytta frå Karlsøy for å overta Vålerengen soknekall i Oslo, stilte ikkje Arbeidarpartiet han opp som kandidat ved stortingsvalet i hovudstaden.I 1912 vart han ekskludert av partiet, då han som formann i Riksmålsforbundet hadde vore med på å skrive under eit opprop om berre å stemme på stortingskandidatar som hadde bunde seg til riksmålsprogrammet. Han prøvde utan hell å oppnå val til Stortinget i Gamlebyen og starta også ei avis, Dagens liv, som vart lagt ned etter kort tid.Seinare stod han utanfor aktiv politikk, men skreiv talrike artiklar i pressa om ulike kulturspørsmål. Han sokna i sine siste år politisk til Høgre. Av bøkene hans kan nemnast Religionsbilleder og kulturskildringer (1901), Lovbog for folket (1903) og Slettensaken (1906). Les meir i Store norske leksikon Alfred Eriksen i Norsk biografisk leksikon norsk historie frå 1815 til 1905 norsk historie frå 1905 til 1939